LOUISE L. HAY

VÁLASZD AZ ÉLETET!

A fordítás az alábbi kiadás alapján készült:

Louise L. Hay / Life! Reflections on Your Journey

Hay House Inc., USA, 1995

Az Édesvíz könyvek a GLB Könyvkiadó Kft. gondozásában jelennek meg.

Fordította

Jancsó Judit

Szerkesztette

Szilasi Éva

Második, javított kiadás

A könyv az Édesvíz Kiadó gondozásában először 1996-ban jelent meg.

Copyright © Louise L. Hay, 1995

Hungarian translation © Jancsó Judit, 1996

Hungarian edition © GLB Könyvkiadó Kft., 2026

Cover design © GLB Könyvkiadó Kft., 2026

Minden jog fenntartva.

Minden jog fenntartva. A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt észszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette GLB Könyvkiadó Kft.

Elektronikus formátum
Békyné Kiss Adrien

ISBN 9789635294732

Szeretett hallgatóságomnak ajánlom, akik oly sok éven át velem voltak, és azoknak is, akikkel még ezután találkozom, hogy életük gazdagabbá váljon. Tartsatok velem, és tanuljátok meg, hogyan tehetjük hátralévő napjainkat életünk legjobb és leghasznosabb éveivé ezen a szép bolygón, a Földön.

TE segíthetsz a társadalom gyógyulásában!

Előszó

Elhatároztam, hogy megírom ezt a könyvet, az Éld az életed! és Az erő benned van! folytatásaként. Nagyon sok levelet és kérdést kapok előadásaim során olyan alapvető témákról, mint a lét értelme. Vagy megkérdezik, miképpen lehetnek a tőlük elvárható legjobb emberek – múltbéli tapasztalataik ellenére, olyan dolgok ellenére, melyek hatottak rájuk, vagy éppen egyáltalán nem hatottak, és annak fényében, mit várnak még az életüktől. Kérdezőim metafizikus fogalmakat használnak, és gondolkodásuk formálásával megváltoztatják az életüket is. Megszabadulnak a régi, negatív mintáktól és meggyőződésektől. Tanulják azt is, miképpen szerethetik jobban önmagukat.

A könyvem címe Life! (Életet!, ez a mű eredeti címe – A szerk.), ezért a felépítésében érvényesítettem egy laza időrendi beosztást, amely követi azt a fejlődést, amin életünk során keresztülmegyünk. Ezért elsőként az ifjúkort tárgyalom (gyermekkori dolgokat, kapcsolatokat, munkát stb.) és a végén az időskor kérdéseihez jutok el.

Most pedig, gondolva arra, hogy olvasóm számára talán ismeretlen az én filozófiám és az a fogalomrendszer, amelyet a magyarázataimban alkalmazok, elöljáróban tisztázok néhány dolgot.

Mindenekelőtt, gyakran használok ilyen fogalmakat mint a Világegyetem, Végtelen Intelligencia, Magasabb Hatalom, Egyetemes Tudat, Lélek, Isten, Egyetemes Hatalom, Belső Bölcsesség és hasonlókat. Ezekkel arra az Erőre utalok, ami a Világegyetemet teremtette, és ami benned is megtalálható. Ha bármelyikük használata idegen számodra, helyettesítsd egy neked megfelelővel. Végül is, nem maga a szó fontos, hanem a mögöttes tartalom.

Látni fogod, hogy néhány szót másképp betűzök, mint az emberek általában. Példa a betegség szó (angolul disease = betegség – dis-ease = nem könnyű, zavart; az angolból nem ültethető át magyar nyelvre – A szerk.), kiemelve a szó valódi jelentését, kiemelve, hogy valami nincs rendben veled, vagy körülötted. Hasonlóképpen sosem írom le nagybetűvel az AIDS szót, mindig csak kisbetűvel, így: aids. Úgy érzem, hogy ezzel gyengíthetem a szó hatalmát.

Ami általános filozófiámat illeti, fontosnak érzem, hogy összefoglaljam néhány irányelvemet, amelyek szerint élek, annak ellenére, hogy hallhattad már tőlem ezeket – de előfordulhat, hogy nem ismered még a munkáimat.

Az egész igen egyszerű, úgy hiszem, amit kifelé adunk, azt kapjuk majd vissza; tehát mindannyian hozzájárulunk és felelősek vagyunk azokért az eseményekért, melyek az életünkben megtörténhetnek – a jóért és az úgynevezett rosszért is. Az élményeket mi magunk teremtjük – a szavakkal, melyeket kimondunk és a gondolatokkal, melyeket gondolunk. Ha elménkben békét és harmóniát teremtünk, pozitív gondolatokat gondolunk, akkor vonzani fogjuk a pozitív élményeket és a hasonló felfogású embereket. Megfordítva, ha „beleragadunk” a szemrehányó, vádaskodó mártírszerepbe, akkor életünk frusztráló és terméketlen lesz, és mágnesként vonzzuk majd a hozzánk hasonlókat. A lényeg tehát az, hogy amit magunkról és az életünkről gondolunk – az valósággá válik számunkra.

Filozófiám további alapvető pontjai a következők szerint foglalhatók össze:

Ҩ Ez csak egy gondolat, a gondolatot pedig meg tudod változtatni

Hiszem, hogy életünkben minden először gondolatként születik meg. Függetlenül a problémától, a tapasztalataink csak a belső gondolatok külső következményei. Az öngyűlölet nem más, mint egy önmagadról őrzött gondolat gyűlölete. Például, van egy gondolatod, ami azt közli „Rossz ember vagyok”, ez a gondolat pedig kialakítja benned az önutálat érzését, mellyel jól bevásároltál. Ha nincs benned ez a gondolat, akkor nincs benned az érzés sem. A gondolatokat megváltoztathatod. Tudatosan válassz egy új gondolatot, például azt, hogy „Csodálatos vagyok”. Változtass a gondolatodon, és változnak az érzéseid is. Minden elgondolt gondolatunk formálja a jövőnket.

Ҩ Az erő mindig a jelen pillanatban van

Minden vagyonunk a jelen pillanatban van. Amit most gondolunk, hiszünk és mondunk, az alakítja a holnap, a jövő hét, a jövő hónap, a jövő év eseményeit. Ha teljes figyelmünket a most, a jelen pillanat gondolataira és elképzeléseire fordítjuk, ha olyan gondosan választjuk ki ezeket a gondolatokat és meggyőződéseket, mint a legjobb barátunknak szánt ajándékot, akkor megerősödve engedünk teret saját választásainknak a saját életünkben. Ha a múlt felé fordulunk, nem marad túl sok energiánk a jelen pillanatra. Az egyetlen valóságos pillanat a jelen pillanat. Most kezdődik számunkra a változás folyamata.

Ҩ A múltat el kell engedni, és mindenkinek meg kell bocsátani

Egyedül mi vagyunk elszenvedői annak, ha kitartunk a múlt sérelmei mellett. Átengedjük a hatalmat múltunk eseményeinek és szereplőinek, és ugyanezek az események és emberek gúzsba kötik a lelkünket. Folyamatos irányítás alatt tartanak, amíg bebetonozódunk az engesztelhetetlenségbe. Ezért annyira fontos, hogy a megbocsátáson dolgozzunk.

Bocsáss meg – elengedve mindazokat, akik megsértettek –, és többé nem vagy azonos azzal, akit megbántottak. Kiszabadulhatunk a hiábavaló fájdalom, harag és bosszúvágy ördögi köréből, ami a saját szenvedésünk börtönébe zár. A tettet nem nézzük el, de az elkövetőknek megbocsátunk – megbocsátjuk a szenvedésüket, a zavartságukat, az ügyetlenségüket, a kétségbeesésüket és az emberségüket. Amint felszabadítjuk és szélnek eresztjük a rossz érzéseket, máris továbbléphetünk.

Ҩ Elménk mindig kapcsolatban áll az Egyetlen Végtelen Tudattal

Kapcsolatban állunk a Végtelen Tudattal és az Egyetemes Erővel, ami megteremtett bennünket, az élet tüze, önmagunk Magasabb Énje és az Erő által, ami bennünk lakozik. Szellemünk azonos azzal a Szellemmel, amely az élet egészét irányítja. Az a dolgunk, hogy megtanuljuk az Élet Törvényeit és megtartsuk ezeket. Az Egyetemes Erő szereti minden teremtményét, és szabad választást enged minden döntésünkben. Ez az Erő a jóért van, és amikor engedjük, eligazítja az életünket minden téren. Nem bosszúálló és büntető erő. Az ok és okozat törvénye. Tisztán szeretet, szabadság, megértés és könyörület. Derűs nyugalommal szemléli, amint tanulgatjuk, hogyan kerüljünk vele kapcsolatba. Fontos, hogy életünket a Magasabb Én felé fordítsuk, mert általa nyerünk üdvösséget.

Ҩ Szeresd önmagad

Légy feltétel nélkül elfogadó és nagylelkű önmagad szeretetében. Dicsérd önmagad, amennyire csak tudod. Ahogy megérzed, hogy szeretnek, ez a szeretet mindent eláraszt az életedben és megsokszorozva tér vissza hozzád újra meg újra. Önmagad szeretete éppen ezért segíthet planétánk gyógyulásában is. A neheztelés, rettegés, bírálat és bűntudat okozza a legtöbb problémát, de mi képesek vagyunk változtatni gondolatrendszerünkön, megbocsátani magunknak és másoknak, megtanulni az én szeretetét, és ezzel a romboló érzéseket a múltba száműzhetjük.

Ҩ Mindannyian eldöntöttük, hogy ezen a bolygón, a tér és idő egy bizonyos pontján testet öltünk azért, hogy megtanuljunk néhány leckét, melyek továbbsegítenek spirituális fejlődésünk ösvényén

Hiszem, hogy mindannyian egy végtelen utazás résztvevői vagyunk az örökkévalóságon át. Választunk nemet, bőrszínt, országot, aztán megkeressük a legmegfelelőbb szülőpárt, akik „tükröt tartanak” nekünk. Életünk minden eseménye és minden egyed, akivel találkozunk, értékes leckéket ad nekünk.

Szeresd az életed és önmagad… én ezt teszem!

Louise L. Hay

1995, Dél-Kalifornia

Bevezetés

Az utóbbi öt évben csökkentettem az előadások és az  utazások számát, és amolyan földműves lettem. Időm java részét az én szépséges kertemben töltöm. Telis-tele van mindenféle növényekkel, virágokkal, zöldségekkel és fákkal, és leírhatatlan gyönyörűséget jelent, ha letérdelek a földre és gyomlálgatok. Szeretettel áldom a talajt, és az bőségesen terem.

Biokertész vagyok. Egyetlen falevél sem hagyja el a birodalmamat, minden a komposztáló toronyba kerül. Apránként alakítom a földet, hogy gazdag és tápláló legyen. Annyit eszem a terményeimből, amennyit csak tudok. Egész évben élvezem a friss gyümölcsöket és zöldségeket.

Azért említettem meg itt a kertészkedést, hogy bevezessem a témát, amiről ebben a könyvben beszélni fogok. Képzeld el, hogy gondolataid a magok, melyeket a saját elméd kertjében vetsz el. Meggyőződéseid képezik a termőtalajt, melyre a magok hullanak. A gazdag, termékeny talajon erős, egészséges növények fejlődnek. Még a kiváló vetőmagok is küszködve növekednek a szegény, köves talajon, ahol burjánzik a gaz.

A kertészek tudják, amikor egy új kerthez fognak, vagy felfrissítenek egy régit, hogy a legfontosabb dolog a talaj előkészítése. Először el kell távolítani a köveket, törmeléket, a gazt és a régi, elöregedett növényeket. Azután, az igazi kertész duplán felássa a kertet kétlapátnyi mélyen és újabb gyökereket és köveket forgat ki a földből. Aztán annyi szerves anyagot adsz hozzá, amennyit csak lehetséges. Én előnyben részesítem a szerves komposztot, a lótrágyát és a hallisztet. Tíz centiméteres vastagságban elterítem ezeket a talajjavítókat, a tetejére komposzt kerül, majd beforgatom a talajba, hogy jól elkeveredjen. Most már érdemes ültetni! Bármit ültethetek, az szárba szökken és erős, egészséges növénnyé fejlődik.

Ugyanígy van ez az elménk és alapvető meggyőződéseink termőtalajával. Ha új, pozitív megerősítésekre vágyunk – ilyen gondolatokra és szavakra –, és azt akarjuk, hogy azok a lehető leggyorsabban valóra váljanak, akkor különleges erőfeszítésekkel kell előkészíteni az elmét, hogy az új eszméket befogadja. Készíthetünk listát mindenről, amit hiszünk (például „Mit hiszek a munkáról, a gazdagságról, a kapcsolatokról, az egészségről stb.”) és kikereshetjük a negatív mintákat. Felteheted magadnak a kérdést: „Vajon továbbra is ilyen korlátozó fogalmakra akarom építeni az életemet?” Ezután következhet a kétszeres felásás, hogy kihúzkodd azokat a régi eszméket, melyek sosem fogják segíteni az életedet.

Amint kidobtál annyi régi, negatív elképzelést, amennyit csak tudsz, adj hozzá nagy adag szeretetet és jól dolgozd bele elméd termőföldjébe. Ha most új megerősítéseket ültetsz el az elmédben, bámulatos gyorsasággal kicsíráznak majd. Életed olyan gyorsan jobbra fordul, hogy csak ámulsz, mi történt. Meglátod, mindig megéri az a külön erőfeszítés, mellyel előkészíted a talajt – akár a kertedről, akár a fejedről van szó.

A könyv minden fejezetét pozitív megerősítésekkel zárom, ezek azokra az eszmékre vonatkoznak, melyeket már átvettünk. Válassz ki néhányat, melyeknek számodra jelentősége van, és ezeket gyakran ismételd el. A feldolgozás a fejezetek végén: pozitív eszmék özöne. Segíthetnek, hogy a tudatod átalakuljon életerősítő meggyőződések rendszerévé. Észreveheted, hogy minden megerősítést egyes szám első személyben, jelen időben írtam. Sose mondjuk azt, hogy „majd”, „ha”, „amikor” vagy „mintha”; ezek halogató kijelentések. Bármikor feldolgozást vagy megerősítést végzünk, abban mindig a „nekem van”, „én vagyok”, „én mindig” vagy „én elfogadom” szerepeljen. Ezek azonnal elfogadó állítások, és a Világegyetem odafigyel rájuk, már MOST!

Kérlek, emlékezz rá, hogy néhány eszme, melyeket a következő fejezetekben olvasol, nagyobb jelentőséggel bírnak számodra, mint mások. Érdemes lenne egyszer végigolvasni a könyvet, azután térj vissza, és dolgozz azokkal a fogalmakkal, melyekre ráéreztél és illeszkednek életed jelenlegi állásába. Ismételd el a megerősítéseket! Olvasd el a feldolgozást! Váljanak részeddé ezek az eszmék! Később feldolgozhatod azokat a fejezeteket, melyek megnyomnak benned egy gombot, vagy azokat, melyekről úgy érzed, hogy egyáltalán nem illenek hozzád.

Amint egy területen megerősödsz, könnyebb lesz majd más területeken is munkához látnod. Tudod, a következő dolog az lesz, hogy rájössz, a kis hajtásból magas, csodálatos fa cseperedett, gyökerei mélyen kapaszkodnak a talajba. Más szavakkal: kivirágzol abban az összetett, nagyszerű, titokzatos, semmivel nem összehasonlítható valamiben, melyet úgy hívnak…

ÉLET!

Első fejezet
Gyermekkori élmények: A jövőnk kialakítása

„Szeretettel gondolok vissza arra a gyermekre, aki én voltam egykor.
Tudom, hogy akkori tudásommal a legjobbat tettem, ami lehetséges volt.”

A kezdetek

Előadásaim során gyakran gondolják rólam az emberek, „Ó, neki mindene megvan, életében soha nem volt problémája, és mindenre tudja a megoldást”. Pedig ez nagyon távol áll az igazságtól. Én nem ismerek személyesen egy olyan jó tanárt sem, aki nem élte át sokszor a lélek sötét éjszakáit. Legtöbbüknek hihetetlenül nehéz gyermekkora volt. Saját fájdalmuk gyógyítása során tanulták meg, hogyan segíthetnek másoknak abban, hogy rendbe hozzák az életüket.

Nekem, már amennyire emlékezni tudok, igazán csodálatos volt az életem, egészen 18 hónapos koromig. De azután minden csapás rám szakadt, különösen az én helyzetem volt nehéz.

A szüleim váratlanul elváltak. Az anyám iskolázatlan nő volt, ezért háztartási alkalmazottként helyezkedett el. Számos nevelőotthonban megfordultam. Az egész világom romba dőlt. Semmire sem számíthattam és nem volt senkim, aki a karjába vegyen, senki sem szeretett. Végül anyám egy olyan házhoz került, ahová engem is magával vihetett. És ezzel megtörtént a baj.

Ötéves koromban az anyám ismét férjhez ment. Évekkel később elmondta nekem, azért döntött a házasság mellett, hogy nekem otthont teremtsen. Szerencsétlenségünkre a férje durva ember volt, és az élet mindkettőnk számára pokollá vált. Még ugyanebben az évben az egyik szomszédunk megerőszakolt. Amikor ez kiderült, engem hibáztattak, és azt mondták, hogy szégyenletes helyzetbe hoztam a családot. Bírósági tárgyalás is volt, és még mindig emlékszem, milyen megrázkódtatás volt az orvosi vizsgálat és az, hogy tanúvallomást kellett tennem. A támadóm 16 év börtönt kapott. Rettegésben telt az életem, féltem, hogy amikor szabadul, eljön és megbüntet, hogy olyan rossz gyerek voltam és börtönbe juttattam őt.

A válság idején nőttem fel, szinte sohasem volt egy fillérünk sem. Az egyik szomszédasszony adott nekem hetente 10 centet, de ez is a családi kasszába vándorolt. Akkoriban 10 centért egy vekni kenyeret, vagy egy doboz zabkását lehetett venni. A születésnapomra és karácsonykor hatalmas összeget, egy egész dollárt kaptam, az anyám pedig elment a Woolworth’s áruházba és zoknit meg fehérneműt vett nekem a következő évre. A ruháimat a Jótékonysági Egylettől kaptam. Mindig használt ruhákat hordtam az iskolában, de egyik sem az én méretem volt.

A gyermekkorom a fizikai bántalmazás, a kemény munka, a szegénység jegyében telt, az iskolában pedig mindig kinevettek. Mindennap nyers fokhagymát kellett ennem, nehogy gilisztás legyek. Hát ez sikerült, gilisztákat tényleg nem kaptam, de barátokat sem szereztem. Én voltam az a lány, aki bűzlött a fokhagymától és hülye ruhákat hordott.

Ma már megértem, hogy anyám képtelen volt engem megvédeni, hiszen önmagát sem tudta védelmezni. Úgy nevelték őt is, hogy egy nőnek el kell fogadnia a férfit, aki neki jutott. Nagyon sokáig tartott, mire rájöttem, hogy ez a felfogás nem szükségszerűen kötelező számomra is.

Gyermekként újra és újra azt hallgattam, hogy buta vagyok, értéktelen és csúnya – egy másik férfi nem jó fattya, akit etetni kell. Hogyan is gondolhattam jót magamról, hiszen folyamatosan elmarasztaló véleményekkel bombáztak. Az iskolában mindig a sarokba állítottak, onnan figyeltem, amint a többiek játszanak. Nem akartak elfogadni, és nem is volt rám szüksége senkinek – otthon sem, az iskolában sem.

Amikor tizenéves lettem, mostohaapám úgy határozott, hogy nincs szükségem annyi verésre. Helyette az ágyába kényszerített. Ekkor újabb borzalmas időszak kezdődött. Egészen 15 éves koromig tartott, amikor elmentem otthonról. Úgy sóvárogtam a szeretetre és annyira hiányzott az önbecsülésem, hogy ha egy fiú ekkor megölel, egész biztosan azonnal ágyba bújtam volna vele. Nem volt semmi tartásom, de hogyan is lehetett volna?

Amikor az édes 16. évemet betöltöttem, született egy kislányom. Csak öt napig ismertem, aztán átadtam őt új szüleinek, akik örökbe fogadták. Visszatekintve erre az élményre, most megértem, hogy annak a babának meg kellett találnia az utat éppen azokhoz a szülőkhöz, és én voltam az eszköz, aki ebben segítette őt. Hiányzó önbecsülés, és az önmagamról kialakított számos rossz hit miatt, szükségem volt a szégyen érzésére. Hát ezt megkaptam.

Amit gyermekkorunkban tanulunk, befolyásolja, kivé válunk

Manapság sok szó esik a tinédzser-terhességről, és arról, hogy ez milyen borzasztó. Az egyetlen dolog, ami ebből a gondolatból hiányzik, hogy egyetlen önbecsüléssel és önértékeléssel rendelkező fiatal lány sem esik csak úgy teherbe az első utcasarkon. Ha úgy telik a gyermekkorod, hogy egy kis porszem vagy, akkor ennek egyenes folytatása lesz a nemi betegség és a terhesség.

A gyermekeink a legértékesebb teremtményeink és sajnálatos az a bánásmód, amiben sokuknak része van. Jelenleg országunkban a hajléktalan emberek leggyorsabban növekvő rétege a gyermeküket egyedül nevelő anyák csoportja. Szégyenletes, hogy anyák az utcán alszanak, és egész vagyonukat egy bevásárlókocsiban tolják. A kicsi gyerekek az utcán nevelkednek, a szó szoros értelmében. Gyermekeink lesznek a vezetőink a jövőben. Ezeknek az otthontalan gyerekeknek vajon mi lesz az érték? Hogyan fognak tisztelni bárkit, ha ennyire keveset törődünk velük?

Attól a perctől kezdve, hogy képesek vagyunk a televízió elé ülni, agyonbombáznak a hirdetések, és csupa olyan árucikket ajánlanak, melyek ártalmasak az egészségre és testi jólétünkre. Egyszer fél óráig figyeltem egy gyermekműsort, ebben csak cukrozott üdítőket, cukrozott pelyheket, kekszeket, süteményeket és számtalan játékot reklámoztak. A cukor felerősíti a negatív érzelmeket, ezért sikoltoznak és ordítoznak a kicsi gyerekek. Ezek a hirdetések igen kedvezőek a gyártók számára, de egyáltalán nem azok a gyerekeknek. Ezek a reklámok tudatunkba építik az elégedetlenséget és a mohóságot. Úgy növünk fel, hogy azt gondoljuk, a mohóság normális és természetes. A szülők a „két borzalmas időszakról” beszélnek és arról, hogy ez milyen nehéz. Sok ember sohasem jön rá, hogy az első nehéz korszakban a gyermek elkezdi szavakban kifejezni azokat az érzelmeket, melyeket a szülők elfojtanak magukban. A cukor felerősíti ezeket a negatív érzéseket. A kisgyermekek viselkedése gyakran tükrözi a körülöttük élő felnőttek érzelmeit és érzéseit. Ugyanígy van ez a kamaszokkal és az ő lázadásukkal is. A szülők elfojtott érzelmei teherré válnak a gyerek számára, ő pedig látványosan fejezi ki ezeket az érzéseket a lázadással. A szülők a saját teremtményüket szemlélik.

Megengedtük a gyermekeinknek, hogy sok száz órán át nézzenek erőszakot és bűnt a tévében. Ezután pedig csodálkozunk, hogy annyi az erőszak és a bűn az iskoláinkban és a fiatal emberek között. A bűnöst hibáztatjuk, és nem vállaljuk fel a saját szerepünket abban, hogy a dolgok idáig fajultak. Nem lehet csodálkozni azon, hogy fegyverek vannak az iskolában; hiszen a televízióban állandóan fegyvereket látunk. Amit a gyerekek látnak, azt akarják is. A televízió arra tanít bennünket, hogy akarjunk dolgokat.

A televízióban igen sok minden tanít arra is, hogy ne tiszteljük a nőket és az öregeket. A televízióban igen kevés jó dologra tanítanak bennünket. Ez bizony nagy szégyen, hiszen a televíziónak megvan a lehetősége arra, hogy elősegítse az emberiség felemelkedését. A televízió szerepet játszott abban, hogy ilyen társadalomban éljünk – egy gyakran betegeskedő, rosszul működő társadalomban.

Ha a rossz dolgokra helyezzük a hangsúlyt, az még több rosszat szül. Ez az oka annak, hogy világunkban manapság ilyen sok rossz dolog van. A hírközlés – a televízió, a rádió, az újságok, a mozik, a magazinok és a könyvek –, mind erre fordítják a figyelmünket, különösen amikor erőszakot, bűnözést és szenvedélybetegségeket ábrázolnak. Ha a hírközlés csak pozitív dolgokra összpontosítana, egy bizonyos idő után a bűnözés jelentős mértékben csökkenne. Ha pedig csak pozitív gondolataink lennének, egy idő múlva a világ is jobbá válna.

TUDUNK tenni a változásért

Van rá módszer, hogy a társadalom gyógyulását segíthessük. Azt gondolom, hogy elengedhetetlen a gyerekek bántalmazásának azonnali teljes megszüntetése. A bántalmazott gyerekeknek olyan alacsony az önbecsülése, hogy gyakran már ők maguk is bántalmazókká vagy bűnözőkké válnak. A börtöneink tele vannak olyan emberekkel, akiket gyermekkorukban bántalmaztak. Aztán mi önigazolóan folytatjuk a büntetést és a bántalmazást, amikor felnőttek lesznek.

Nem tudunk elég börtönt építeni, elég törvényt alkotni, és eleget tenni a bűnözés ellen addig, amíg a hangsúly a bűnözésen és a bűnözőkön van. Azt hiszem, a börtönrendszerünk teljes felülvizsgálatot igényel. A bántalmazás nem fog rehabilitálni soha egyetlen embert sem. A börtönben mindenkinek csoportterápiára lenne szüksége, mind az őröknek, mind pedig a foglyoknak. A terápia jó hatással lenne a teljes börtönszemélyzetre is. Ha a börtönben mindenki kifejlesztené az önbecsülését, akkor a társadalom nagyot lépne előre az egészséghez vezető úton.

Igen, egyetértek, hogy vannak bűnözők, akiket a rehabilitáció után is bent kell tartani. De legtöbbször az emberek eltöltenek bizonyos időt a börtönben, majd visszaengedik őket az élet forgatagába. Valójában a börtönben mindannyian megtanulnak valamit, azt, hogy hogyan lehetnek jobb bűnözők. Ha kikezelhetnénk gyermekkori szenvedésüket és fájdalmukat, akkor nem lenne szükségük a társadalom büntetéseire.

Egyetlen újszülött sem bántalmazóként jön a világra. Egyetlen kislány sem születik áldozatnak. Ez tanult viselkedés. A legelszántabb bűnöző is aranyos kisbaba volt valamikor. Arra van szükségük, hogy kitöröljük azokat a mintákat, amelyek kifejlesztették bennük a rosszat. Ha minden gyermeket arra tanítanánk, hogy értékes emberi lények és megérdemlik a szeretetet, ha ösztönöznénk tehetségüket és képességeiket, ha megtanítanánk őket úgy gondolkodni, hogy pozitív tapasztalatokat szerezzenek, akkor egy nemzedék alatt megváltoztathatnánk a társadalmat. Ezek a gyerekek lennének majd a következő szülők és vezetők. Két nemzedék után már olyan világban élnénk, ahol minden ember tiszteletben és gondoskodásban él. A kábítószer és alkohol fogyasztása a múlté lenne. Nyitva tarthatnánk az ajtókat. Az öröm mindenki életének természetes része lenne.

Ezek a pozitív változások a tudatban kezdődnek. Hozzásegíthet ezekhez a változásokhoz, ha az említett elképzeléseket mindig szem előtt tartod. Úgy kell gondolkozni, hogy mindez lehetséges. Meditálj mindennap úgy, hogy újra naggyá változtasd társadalmunkat, hiszen ez volt a mi küldetésünk itt Amerikában. Alapként használható az alábbi minta:

BÉKÉS TÁRSADALOMBAN ÉLEK.

MINDEN GYERMEK BIZTONSÁGBAN ÉS ÖRÖMBEN ÉL.

MINDENKINEK JUT ELÉG ÉTEL.

MINDENKINEK VAN HOL LAKNIA.

MINDENKINEK ÉRTELMES MUNKÁJA VAN.

MINDENKINEK VAN ÖNÉRTÉKELÉSE ÉS ÖNBECSÜLÉSE.

A bennünk lakó gyermek megértése

Amikor a lélek testet ölt, az első célja a játék. A gyerek bánkódik, ha olyan környezetben van, ahol nem engedik meg neki, hogy játsszon. Sok gyermeket neveltek fel úgy a szülei, hogy mindenre engedélyt kellett kérni tőlük; nem volt alkalmuk egyetlen önálló döntésre sem. Másokat a tökéletesség igájában neveltek. Nekik nem néztek el egyetlen hibát sem. Más szóval, nem engedték meg nekik, hogy tanuljanak, így most félnek az önálló döntésektől. Mindezek az élmények ahhoz vezetnek, hogy többségükben zavarodott felnőtté váljanak.

Szerintem mai iskolarendszerünk nem segíti hozzá gyermekeinket, hogy nagyszerű személyiségekké váljanak. Túlságosan versenyszerű, azonkívül minden gyermektől alkalmazkodást követel. Azt is gondolom, hogy az iskolákban elterjedt megmérettetési rendszer arra neveli a gyermekeket, hogy úgy érezzék, nem elég jók. A gyermekkor nem könnyű. Túl sok dolog fojtogatja az alkotó szellemet és ennek következménye az értéktelenség érzése lesz.

Ha a gyermekkorod nehéz volt, akkor ma valószínűleg még mindig ellököd a benned rejtőző gyermeket. Valószínűleg nem is tudod, hogy az a boldogtalan gyermek, ott mélyen legbelül, te magad voltál egykor, az, aki még mindig önmagát ostorozza. Ez a gyermek gyógyítást igényel. Ennek a gyermeknek szüksége van arra a szeretetre, amit te elutasítottál, és egyedül te adhatod meg neki.

Mindannyiunk számára jó gyakorlat, ha rendszeresen beszélünk ehhez a gyermekhez. Én például hetente egyszer, egy teljes napon át foglalkozom benső, gyermeki énemmel. Amikor felébredek, azt mondom neki: – Szervusz, Lulubelle. Ez a mi napunk. Gyere velem. Nagyon jól fogunk szórakozni. – Hangosan beszélek hozzá, vagy magamban csendesen, és elmagyarázok neki mindent, amit csinálunk. Elmondom neki, milyen szép, milyen kedves és mennyire szeretem. Mondok neki mindenfélét, amiről tudom, mennyire szerettem volna hallani kisgyermekként. A nap végén csodálatosan érzem magam és tudom, hogy a bennem élő gyermek boldog.

Kereshetsz magadról egy gyermekkori képet. Tedd feltűnő helyre, és talán tehetsz a közelébe virágokat is. Ahányszor elhaladsz a kép mellett, mondd neki: „Szeretlek. Azért vagyok itt, hogy vigyázzak rád.” Mindenki meggyógyíthatja a benne lakozó gyermeket. És ha ez a gyermek boldog, boldoggá válsz te is.

Írhatsz is együtt ezzel a gyermekkel. Vegyél elő két különböző színű tollat és egy papírlapot. Domináns kezeddel – melyet a mindennapi életben használsz –, írj le egy kérdést. Aztán vedd a másik kezedbe a másik tollat, és engedd meg a belső gyermeknek, hogy válaszoljon. Az írás igen élvezetes módja a benned lakó gyermekkel történő kapcsolatteremtésnek. Meglepő válaszokat fogsz kapni.

A gyermekkorban kapott negatív üzenetek kivétel nélkül pozitív állítássá alakíthatók. Az önmagaddal folytatott beszélgetés legyen a pozitív megerősítések folyamatos áradata, hogy felépíthesd az önbecsülésedet. Új magokat vetsz el. Ha jól öntözöd őket, kicsíráznak és növekszenek majd.

MEGERŐSÍTÉSEK AZ ÖNBECSÜLÉS FELÉPÍTÉSÉHEZ

SZERETNEK ÉS AKARNAK ENGEM.

A SZÜLEIM IMÁDNAK.

A SZÜLEIM BÜSZKÉK RÁM.

A SZÜLEIM BÁTORÍTANAK.

SZERETEM MAGAM.

ÉLES ESZŰ VAGYOK.

ALKOTÁSRA KÉPES ÉS TEHETSÉGES VAGYOK.

MINDIG EGÉSZSÉGES VAGYOK.

SOK BARÁTOM VAN.

SZERETETRE MÉLTÓ VAGYOK.

SZERETNEK AZ EMBEREK.

TUDOM, HOGYAN KELL PÉNZT KERESNI.

MEGÉRDEMLEM, HOGY PÉNZT GYŰJTSEK.

KEDVES ÉS GONDOSKODÓ VAGYOK.

FANTASZTIKUS SZEMÉLYISÉG VAGYOK.

TUDOM, HOGYAN KELL MAGAMRA VIGYÁZNI.

SZERETEM A KÜLSŐMET.

BOLDOG VAGYOK A TESTEMMEL.

ELÉG JÓ VAGYOK.

MEGÉRDEMLEM A LEGJOBBAT.

MEGBOCSÁTOK BÁRKINEK, AKI MEGBÁNT.

MEGBOCSÁTOK MAGAMNAK.

ELFOGADOM MAGAM OLYANNAK, AMILYEN VAGYOK.

AZ ÉN VILÁGOMBAN MINDEN RENDBEN VAN.

ÉPPEN ÍGY VAGYOK TÖKÉLETES

Nem vagyok túl sok, sem túl kevés. Nem kell bizonygatnom senkinek és semminek, ki vagyok én. Tudom, hogy tökéletes kifejezése vagyok az Élet Egységének. Az Élet Végtelenségében számtalan személyiségem volt már, mindegyik tökéletes kifejezése annak a bizonyos életnek. Elégedett vagyok azzal, aki és ami most vagyok. Tökéletes vagyok úgy, ahogy vagyok, éppen itt és éppen most. Megfelelek. Egy egyed vagyok az Élet teljességével megáldva. Semmi szükségem arra, hogy szenvedjek azért, hogy jobbá váljak. Ma jobban szeretem magam, mint tegnap. Úgy tekintek magamra, ahogy egy mélyen szeretett személyre. Dédelgetem önmagamat. Örömben és szépségben virágzom. A szeretet az én táplálékom, ami elvezet engem a magasztossághoz. Minél jobban szeretem magamat, annál jobban szeretek másokat. Együtt tápláljuk szeretettel egyre szebb világunkat. Örömmel tölt el, hogy felismerem a magam tökéletességét, és az Életét. És ez így van rendjén!

LOUISE L. HAY

Gyógyítsd meg a szíved

Lehetőség a belső béke megteremtésére

Tudd meg, hogy van élet a veszteség után is! A szerzőpáros sorra veszi azokat az érzelmeket és gondolatokat, amelyek akkor jelentkeznek, ha egy szakítás összetöri a szívedet, a házasságod válással végződik, vagy egy szeretted eltávozik. Ebben a csodálatos könyvben Louise megerősítései és a gondolat erejével kapcsolatos tanításai tökéletesen keverednek David többéves tapasztalatával a gyász sújtotta emberekkel végzett munkában. Új gondolkodásmódra tanít, miközben mélységes szeretetet és örömet hoz az életedbe.

LOUISE L. HAY

Éld az életed

Lehetőségeink korlátlanok
A bölcsesség és a tudás kapui mindig nyitva állnak

A szerző legfőbb üzenete a következő: ha készek vagyunk a szellemi erőfeszítésre, csaknem minden bajt orvosolhatunk. Könyve egyetlen célt szolgál: eloszlatja félelmeinket, és segít változtatni a problémáinkat előidéző negatív hozzáállásunkon. Eligazít a betegségeink hátterében meghúzódó, rögzült tudati mintákkal és lelki okokkal kapcsolatban, és megmutatja ezek összefüggéseit. Ha követjük tanácsait, feltárhatjuk és kiaknázhatjuk szellemi erőnket, és feloldhatjuk gátlásainkat, amelyek megakadályoznak céljaink elérésében. A könyv bebizonyítja, hogy bármilyen gondunk-bajunk van is, képesek vagyunk a megújulásra.

LOUISE L. HAY

Éld az életed – MOST

Tanuld meg használni a megerősítéseket

Louise L. Hay a megerősítések erejéről és fontosságáról ír, és megmutatja, hogyan vehetjük hasznukat. Nem csupán arra kapsz választ, hogyan kell megfogalmazni és használni ezeket, de a konkrét témakörök – egészség, félelmek, kritikus gondolkodás, függőségek, megbocsátás, munka, pénz és gazdagság, barátok, szerelem, öregedés – és gyakorlatok segítségével pozitív változásokat idézhetsz elő az adott életterületeken. A CD-melléklet további segítséget nyújt azokkal a megerősítésekkel kapcsolatban, amelyeket a saját hasznodra fordíthatsz. Fogj hát hozzá!

LOUISE L. HAY

Az erő benned van

Lényünk az élet csodája
Feltárul előttün ka bennünk rejlő szépség, szeretet és erő

Ki vagy? Mi a célod ezen a világon? Mit gondolsz az életről? Mindnyájunkban van egy belső Erő, amely választ adhat kérdéseinkre, eljuttathat bennünket a tökéletes egészséghez, az ideális párkapcsolathoz és a virágzó karrierhez. Elnyerhetjük a jólét valamennyi formáját, csak hinnünk kell a Lehetőségben. Az erő benned van! feltárja előttünk, mekkora hatalmunk van valójában, és arra biztat, hogy ne kívül keressük az Erőt, hiszen bennünk van, és bármikor pozitív célok szolgálatába állíthatjuk.

LOUISE L. HAY

Kiemelkedő életet teremthetsz

Az élet elhozza számodra azt, amire
szükséged van a fejlődéshez és a boldogsághoz

„Gondolj olyan gondolatokat, amelyektől jól érzed magad, hozz olyan döntéseket, amelyektől jól érzed magad, és tégy olyan lépéseket, amelyektől jól érzed magad!”

Mindenki javíthat az életminőségén, ha gyakorolja az önmagáról gondoskodás művészetét, és olyan gondolatokra tanítja az elméjét, amelyektől jól érzi magát. Ha így teszel, örömteli élményeket vonzol, amelyek gazdagítják az életedet.

LOUISE L. HAY

Minden rendben

Gyógyítsd meg a testedet az orvosságok,
a megerősítések és az intuíció segítségével

„Amikor felmerül valamilyen probléma, ismételgesd a következő szavakat újra meg újra: Minden rendben. Minden úgy alakul, hogy az én legfőbb javamat szolgálja. Ebből a helyzetből csak jó dolgok származnak. Biztonságban vagyok. Ez csodákat fog tenni az életedben.”

Ez a könyv egyetlen takaros csomagban ötvözi az orvosi, a holisztikus és az érzelmi egészség, valamint az egészséges táplálkozás alapelveit, amelyeket bárki bármikor bárhol követhet. Legyen ez a könyv az útmutatónk, amely lépésről lépésre bemutatja, hogyan juthatunk el a betegségtől az egészségig.

LOUISE L. HAY

Öröknaptár

365 gondolat a szeretet jegyében

Minden nap felkínálja számunkra egy új kezdet lehetőségét. Bízzunk abban, hogy az élet elénk tárja mindazt, amire szükségünk lehet. Louise L. Hay öröknaptára 365 napra elegendő bölcsességgel és ragyogó fotókkal inspirálja, táplálja lelki életünket. Sosem késő fellapozni, és az év bármelyik napján elkezdhető.

LOUISE L. HAY

Pozitív megerősítések

64 megerősítést tartalmazó kártya belső erőd megtalálásához

„Tedd ki a kártyákat az otthonodban, a munkahelyeden… vagy ajándékozd el barátaidnak és szeretteidnek. Olvass el reggelente egyet-egyet, és figyeld meg, ahogy pozitívan változik meg a napod és az életed.”

Louise L. Hay